2002. aasta taliolümpiamängud

2002. aasta taliolümpiamängud olid XIX taliolümpiamängud, mis toimusid 8.–24. veebruaril 2002 Ameerika Ühendriikides Utah' osariigi pealinnas Salt Lake Citys.

Salt Lake City kinnitati olümpialinnaks ROKi 104. istungjärgul 16. juunil 1995 Budapestis. Olümpialinn selgus juba esimeses hääletusvoorus: Salt Lake City sai 54 häält, Östersund (Rootsi) ja Sion (Šveits) kumbki 14 ning Québec (Kanada) 7 häält. Salt Lake City oli varem talimänge taotlenud 1972. ja 1998. aastal.

Olümpial osales 78 riiki 2527 sportlasega. See on talimängude rekord.

Esimest korda osalesid taliolümpial Kamerun, Hongkong, Nepal, Tadžikistan ja Tai.

Medalikomplekte jagati välja 78. Iluuisutamise paarissõidus anti välja 2 kuldmedalit (hõbe jäi välja andmata) ja meeste murdmaasuusatamise 10 + 10 km jälitussõidus anti välja 2 hõbemedalit (pronks jäi välja andmata). 

Olümpiamängud avas USA president George W. Bush. 

Olümpiatule süütas 1980. aastal olümpiavõitjaks tulnud USA jäähokimeeskond. 

Olümpiavande andis Jim Shea juunior, kes tuli samadel mängudel olümpiavõitjaks skeletonisõidus. Tema vanaisa John Shea võitis 1932. aasta taliolümpiamängudel kiiruisutamises 2 kuldmedalit ning andis Lake Placidis (1932) olümpiavande. Paraku hukkus vanaisa vähem kui kuu aega enne olümpiamänge purjus autojuhi süül. Jim Shea juuniori isa Jim Shea seenior osales 1964. aasta taliolümpiamängudel Innsbruckis kahevõistluses. 

Kohtunikevande andis mäesuusataja Allen Church.

Olümpiamaskotid olid jänes Powder, koiott Copper ja karu Coal, kolm indiaani müütidest pärit tegelast, kes esindavad olümpiamotot "Citius, altius, fortius". Maskottide valimist nõustas viis Ameerika indiaanlast ja neile panid nimed Utah’ koolilapsed. Maskottide valmistamise õiguse sai maailma suurim lelufirma Mattel.

Olümpiadeviisiks oli "Süüta tuli iseendas!" (Light the Fire Within).

Eesti esindajad

Avatseremoonial kandis Eesti lippu Allar Levandi. 
Lõputseremoonial oli Eesti lipu kandja Kristina Šmigun.

Eestit esindasid laskesuusatajad Indrek Tobreluts, Dimitri Borovik, Janno Prants, Roland Lessing, Margus Ader (varus), murdmaasuusatajad Andrus Veerpalu, Raul Olle, Jaak Mae, Meelis Aasmäe, Priit Narusk, Pavo Raudsepp, Kristina Šmigun, Katrin Šmigun, Piret Niglas, iluuisutaja Margus Hernits, kahevõistlejad Jens Salumäe, Tambet Pikkor ja suusahüppaja Jaan Jüris.

Võitjad
Eestlastest said olümpiamedali:
kuldmedal – Andrus Veerpalu (15 km murdmaasuusatamine), 
hõbemedal – Andrus Veerpalu (50 km), 
pronksmedal – Jaak Mae (15 km).

Enim medaleid võitnud sportlased
Kõige rohkem kuldmedaleid võitis Ole Einar Bjørndalen (Norra; laskesuusatamine); 4 kuldmedalit. Samppa Lajunen (Soome võitis kahevõistluses 3 kulda ja 1 hõbeda; Janica Kostelić (Horvaatia) võitis mäesuusatamises 3 kuldmedalit.

Riikide esimesed taliolümpiavõitjad 
Andrus Veerpalu (Eesti; 12. veebruar 2002, murdmaasuusatamise 15 km) 
Yang Yang A (Hiina; 16. veebruar 2002; lühirajauisutamise 500 m)
Janica Kostelić (Horvaatia; 14. veebruar; Alpi kahevõistlus)
Steven Bradbury (Austraalia; 16. veebruar 2002; lühirajauisutamise 1000 m).

Spordialad 
Bobisõit
Iluuisutamine
Jäähoki
Jääkeegel
Kahevõistlus
Kelgutamine
Kiiruisutamine
Laskesuusatamine
Lumelauasõit
Lühirajauisutamine
Murdmaasuusatamine
Mäesuusatamine
Skeleton
Suusahüpped
Vigursuusatamine

Medalitabel

Välislingid

Salt Lake City 2002